August 2010 New Forest foreningen fejrer 50 års jubilæum og afholder en stor festival fra fredag den 13. til søndag den 15. august. Arrangementet finder sted på Dyrskuepladsen i Roskilde. Over 240 New Forest-ponyer er tilmeldt, og i løbet af de tre dage vil der være fuld gang i den på ikke mindre end 8 baner. I alt 86 forskellige klasser skal afvikles: Der dressur og springning for nybegyndere. Der er mesterskabsklasser for eliteryttere og eliteponyer. Der er mønstringskonkurrencer for alle aldre. Der er kårings- og showklasser med internationale dommere. Der er ponyer fra hele Skandinavien, ja, selv fra Frankrig. Der farveklasser, hvor man kan følge sin favoritkulør. Der er klasser med følbasser, alle i hård konkurrence om at blive "Årets Føl". De bedste føl "ejer ringen" fra første entré. Kom og hep på dem! Der er mounted games, hvor der leges fra ponyryggen. Sejt, sjovt og seriøst. Der er gangartsklasser og tempotravridning. Der er kørsel med ponyer, helt uden GPS. Og også en stor bakningskonkurrence med trailere, hvor mændene kan/skal forsøge at slå kvinderne? Der er nogle, der vil svede? Der er vilde udklædningsklasser, hvor man knap ved, hvem man selv er. Altsammen kulminerende med et kæmpestort historisk gallashow lørdag kl. 16.30. Jo, der er højt humør. Kom og oplev guldstøvet. Kom og oplev denne dejlige engelske pony. Med det store arrangement har "den lille hest" virkeligt lagt sig seriøst i selen. Fejrer sit guldjubilæum i Danmark. Alle er meget velkomne. Gratis adgang.